
Az AKG támogatás környezeti és gazdasági hatásának elemzése a Dunavölgyi-síkon

Dolgozatom legfőbb célkitűzése arra irányult, hogy választ kapjak arra a kérdésre, mennyire járul hozzá az agrár-környezetgazdálkodási támogatás a hosszútávon fenntartható agrárgazdálkodás megteremtéséhez, továbbá milyen módon kompenzálja a környezettudatos gazdálkodással járó többletköltségeket és bevételkiesést.
Kutatásomat a Dunavölgy-sík területen végeztem, olyan Magas Természeti Értékű Területen, ahol a lehető legnagyobb valószínűséggel mutatható ki az AKG program hatása. Az eredmények tükrözték az agrár-környezetgazdálkodási programtól elvárt hatásokat. A gazdálkodók gazdaságossági szempontból előnyösnek értékelték a támogatásokat, melyek többnyire kompenzálták a bevételkiesést és a költségek növekedését. A program előírásainak betartása egy okszerűbb gazdálkodás irányába tolta a gazdálkodókat, a jobb tápanyag-gazdálkodás gazdaságuk jövedelmezőségére, és a fenntartható talajművelésre egyaránt kihatott. A program betarthatósági vizsgálata során megállapítottam, hogy az előírások végrehajtása nem eredmény orientált, csupán az előírások betartása a cél.
Az agrár-környezetgazdálkodási programban meghatározott gazdálkodói többletvállalások, egyértelműen pozitív hatást gyakoroltak a környezetre. A mezőgazdasági élőhelyekhez kötődő madárfajok egyedszáma nőtt, vagy legalábbis kisebb mértékben csökkent az AKG kifizetésekkel érintett területen, szemben az intenzív termelés alatt álló területekhez képest. A kiértékelés során beigazolódott, hogy a zonális célprogramok előírásainak betartása nagyban hozzájárul az ökoszisztéma-szolgáltatások gyarapításához, az élőhelyek és a tájak megőrzéséhez, valamint a biológiai sokféleség védelméhez.
A talajtani összefüggések vizsgálata rámutatott arra, hogy a programhoz kapcsolódó előírások valóban hozzájárulnak a talajok védelméhez, szerkezetének javulásához, egyben csökkentik az erózió veszélyét.
A Magyarországon működő agrár-környezetgazdálkodási hatásmonitoring rendszer, valójában alkalmas a programcélok teljesülésének vizsgálatára, de az egyes indikátorok pontosabb elemzéséhez szükséges az adatok begyűjtése és adatbázisba rendezésére.
Javaslataim neuralgikus pontja az olyan intézkedések megtétele, amely hozzásegíti a gazdákat a kellő információk eléréséhez, valamint serkentőleg hat a környezettudatosságuk formálásában. A javaslatok között helyet foglal az AKG rendszer eredmény-központúvá történő átalakítása, mely jobban segítené a támogatási rendszer céljainak elérését.



